text: Ild-tog kører mellem Vejle og Padborg
  07 oktober 2010 kl. 14.22
  En ildsprudende drage, et festfyrværkeri eller ild på skinnerne. Når Banedanmark i næste uge får slebet sporskifter mellem Vejle og Padborg, kan naboer til jernbanen være heldige at få et glimt af ildtoget, der arbejder, når mørket falder på.
  Seks italienske banearbejdere i et helt nyt sporskifteslibetog skal fra 10. til 17. oktober slibe sporskifter nær stationer, tidligere stationer og ved overhalingsspor mellem Vejle og Padborg. Når slibetoget er i aktion, kan de nærmeste naboer til banen ikke undgå at bemærke det: Toget hvæser og støjer, og der står gnister op fra sporskifterne. 
  De fleste finder det fascinerende at se det ildsprudende tog i aktion. Men nogle naboer er blevet forskrækkede.
  - Vi har haft naboer, der ringede til os eller politiet, fordi de troede, at der var ild i et tog eller på skinnerne. Men så har det bare været slibetoget, der var i gang med at slibe sporskifter eller skinner, fortæller Pernille Skovrup, som har ansvar for det ildsprudende slibetog, der frem til starten af november sliber sporskifter forskellige steder i Danmark.
  
  Slibe-togets køreplan
  Slibetoget tilhører den schweiziske entreprenør Speno International og er helt nybygget. Det skal slibe skinner mellem Vejle og Padborg efter følgende plan:
  Rødekro, Tinglev og Vejbæk den 10.-11. oktober
  Børkop og Fredericia den 12.-13. oktober
  Fredericia og Vejle den 13.-14. oktober
  Taulov og Lunderskov den 14.-15. oktober
  Rødekro og Padborg den 15.-16. oktober
  Rødekro, Farris og Sommersted den 16.-17. oktober
  